Verbod op fliekteaters ná 35 jaar in Saoedi-Arabië opgehef | Maroela Media
‘n Fliekteater (Foto: Pixabay)
Saoedi-Arabiërs kon die afgelope naweek vir die eerste keer in 35 jaar ŉ rolprent in ŉ fliekteater kyk nadat ŉ dekades lange verbod op fliekteaters en kommersiële rolprente opgehef is.
Dié verbod is in die 1980’s ingestel nadat daar teenkanting was dat mans en vroue in openbare plekke van vermaak te veel met mekaar meng.
Honderde Saoedi-Arabiërs het na die stad Jeddah gestroom om twee fliekvertonings by te woon. The Emoji Movie – ŉ fliek wat maar 9% van kritici ontvang het – is eerste vertoon en gevolg deur Captain Underpaints: The First Epic Movie.
Volgens die nuuswebwerf Metro is teatergangers glo bederf met springmielies en koeldrank om die “egte ervaring” van ŉ fliek in ŉ rolprentteater aan hulle te bied.
Die besluit om die verbod op fliekteaters en kommersiële rolprente op te hef is glo geneem deur kroonprins Mohammed bin Salman (32) wat baie van die beperkings van die verlede ophef om die land se ekonomie ŉ hupstoot te gee en sy afhanklikheid van olie te verminder.
Salman het onder meer verlede jaar aangekondig dat vroue in dié land nou ŉ motor mag bestuur en ook toegang tot konserte en komedievertonings kry.
Volgens The Telegraph kan die eerste fliekteater in dié land moontlik reeds in Maart vanjaar sy deure oopmaak. Daar is glo planne om sowat 300 teaters teen 2030 oor die hele land op te rig wat op sy beurt sowat 30 000 werksgeleenthede sal skep.
Die wêreld in foto’s – 17 Januarie 2018
Hector Jooste · 1 jaar gelede
Julle berig maak nie heeltemal sin nie. Hoe lank was die Arabiere sonder filmteaters? Was dit 35 jaar of ‘n dekade (10 jaar)?
Dankie vir jou kommentaar! Die frase moet inderdaad lees “dekades lange”. Ons vra om verskoning vir die oorsig – die berig is reeds gewysig.
Die flieks sal niks langer as 60 minute wees nadat dit gesensor is…